tartuNLP/wikipedia-smugri-20251201 huggingface dataset:
Kaupunkimaantiede

Kaupunkimaantiede on kulttuuri- ja soveltavan maantieteen osa, joka selvittelee kaupunkien rakennetta, syntyä ja toimintaa. Kaupunkimaantiede kuuluu aluetieteeseen, jossa tutkimuskohtia ovat tila ja ihmistoiminnan yhteiskunnallinen tilallisuus (sosiospatiaalisuus). Kaupunkimaantieteellä on sidoksia kaupunkitaloustieteeseen, kaupunkiekologiaan, kulttuurimorfologiaan ja mm. sosiologiaan. Kaupunkitutkimuksen teemoja voivat olla esimerkiksi kaupunkirakenteessa tapahtuvat muutokset, kaupunkiuudistus, kaupunkimuutoksen taustalla olevat toimijat ja ristiriidat, kaupunkiympäristön kokeminen ja kaupunkiluonto sekä näiden yhteydet kaupunkipolitiikkaan ja Kaupunkisuunnitteluun.
Suomessa kaupunkimaantiedettä voi opiskella Helsingin yliopiston geotieteiden ja maantieteen laitoksella.
Kolme perinteistä kaupungin rakenneteoriaa.
On laadittu useita teorioita siitä, miten kauppa, teollisuus ja eri yhteiskuntaluokat jakautuvat eri etäisyyksille liikekeskustasta.
Venäjän vuoden 1998 talouskriisi

Venäjän vuoden 1998 talouskriisi oli Venäjän federaation historian tapahtuma, jolloin Venäjän talous ajautui maksukyvyttömyyteen. Kriisin seurauksena monet maan pankit romahtivat elokuussa 1998. Talouskriisi vei 20–30 % venäläisten reaaliansioista ja noin 5 % Venäjän kokonais-BKT:stä.
Kriisi.
Venäjän suuri budjettialijäämä ja siihen liittyvä velkaantuminen teki Venäjästä kriisialttiin. Venäjän hallitus rahoitti menojaan GKO-obligaatioilla. Kun obligaatioita alettiin tarjota myös ulkomaisille sijoittajille, joutui Venäjä alttiiksi kansainvälisen talouden muutoksille. Vuonna 1997 alkunsa saanut Aasian talouskriisi pudotti raaka-aineiden hintoja ja kysyntää, joka vähensi polttoaineiden viennistä riippuvaisen Venäjän tuloja ja kasvatti sen budjetin alijäämää entisestään. Sijoittajat vetivät sijoituksiaan pois kehittyvistä maista kattaakseen Aasian talouskriisin jo aiheuttamia tappioita ja ehkäistäkseen niiden kasvamista. Sen seurauksena ulkomaisia sijoituksia vedettiin pois myös Venäjältä. Sijoittajien kiinnostuksen lasku nosti GKO-velan korkoja, mikä edelleen vaikeutti Venäjän federaation budjetin rahoitusta. GKO-obligaatiot jouduttiin mitätöimään, jolloin niihin sijoittaneet menettivät rahansa. Se romahdutti ruplan kysynnän ja aiheutti valuuttakriisin ja Venäjän federaation maksukyvyttömyyden elokuussa 1998. Venäjän osakemarkkinat romahtivat ja ulkomaiset yritykset pakenivat Venäjältä.
Seuraukset.
Ruplan devalvaatio köyhdytti kansaa, mutta myös paransi Venäjän teollisuuden kilpailukykyä. Positiivinen talouskasvu alkoi melko pian vuoden 1999 toisella neljänneksellä, ja alkoi pian hidastua. Hyperinflaatiota ei devalvaation takia tullut, koska johto pidättyi laajamittaisesta keskuspankkirahoituksesta. Venäjän talouskasvua selitetään pitkälti vuoden 1998 ruplan romahduksen ja energian maailmanmarkkinahintojen nousun yhteisvaikutuksella. Ruplan romahdus paransi kotimaiden teollisuuden kilpailukykyä ja supisti tuontia. Venäjä on merkittävä energian viejä, se tuottaa suuria määriä öljyä ja maakaasua.
Prost AP01

Prost AP01 oli Loïc Bigois'n suunnittelema auto, jolla Prost-talli kilpaili kaudella 1998. Autoa ajoivat ranskalainen Olivier Panis ja italialainen Jarno Trulli.
Edellisen kauden hyvän tuloksen jälkeen kausi 1998 oli Prostille katastrofi. Auton suurin ongelma oli vaihdelaatikko: se oli epäluotettava ja painava, ja se haittasi auton tasapainoa. Tämä vaikeutti autoon tehtävää kehitystyötä.
Autolla ajettiin pisteille vain kerran. Pisteen saavutti Jarno Trulli sateisessa Belgian Grand Prix'ssa, jossa todella moni joutui keskeyttämään. Kyseisessä kilpailussa Panis oli joutunut keskeyttämään jo ensimmäisellä kierroksella sattuneessa joukkokolarissa. Tallilla oli käytössä vain yksi vara-auto, ja koska Trulli sai sen käyttöönsä, ei Panis päässyt enää kilpailuun mukaan.
Talli sijoittui valmistajien MM-sarjassa yhdeksänneksi saavuttaen vain yhden pisteen.
Óscar Miñambres

Óscar Miñambres Pascual (s. 1. helmikuuta 1981 Fuenlabrada, Madridin maakunta, Espanja) on espanjalainen entinen jalkapalloilija. Hän pelasi oikeana laitapuolustajana.
Ura.
Miñambres on Real Madridin kasvatti. Hän nousi kaudeksi 2001–2002 seuran edustusjoukkueeseen ja teki ensiesiintymisensä Mestarien liigan alkulohkon ottelussa Lokomotiv Moskvaa vastaan 30. lokakuuta 2001. Espanjan pääsarjassa Primera Divisiónissa hän pelasi ensimmäisen ottelunsa 10. helmikuuta 2002 Las Palmasia vastaan. Kaudella 2002–2003 hän pelasi 16 sarjaottelussa, ja pääsi kauden päätteeksi juhlimaan Espanjan pääsarjamestaruutta seuransa kanssa. Kaikkiaan hän pelasi Real Madridin edustusjoukkueessa 18 Espanjan pääsarjan, 9 Espanjan cupin ja 7 Mestarien liigan ottelua.
Kaudeksi 2004–2005 Miñambres lainattiin barcelonalaisseura Espanyoliin. Pelit Espanyolissa katkesivat kuitenkin jo viidennessä ottelussa vaikeaan polven nivelsidevammaan, joka muiden vammojen ohella piti Miñambresin sivussa kentiltä aina kauden 2006–2007 puoliväliin asti. Tällä välin hän palasi takaisin Real Madridiin, jossa hän pelasi ensimmäiset minuuttinsa tasan kaksi vuotta loukkaantumisensa jälkeen paikallisvastustaja Atléticoa vastaan puheenjohtaja Jesús Gilin muisto-ottelussa 22. joulukuuta 2006. Tammikuussa 2007 hänet rekisteröitiin jälleen edustusjoukkueen kokoonpanoon, mutta virallisia otteluita hän ei kauden 2006–2007 aikana pelannut.
Kesällä 2007 Miñambres siirtyi kolmivuotisella sopimuksella Segunda Divisiónissa pelanneeseen alicantelaiseen Hérculesiin. Hän päätyi kuitenkin purkamaan sopimuksensa vain muutamia tunteja sen allekirjoittamisen jälkeen vedoten aikaisempaan polvivammaansa, josta hän ei kokenut vielä parantuneensa.
Territoriaaliperiaate

Territoriaaliperiaatteella (lat. "territoriaalinen" = "tiettyä aluetta koskeva") eli alueperiaatteella tarkoitetaan periaatetta, jonka mukaan valtion rikoslakia sovelletaan kaikkiin sen alueella tehtyihin tekoihin siitä riippumatta, minkä valtion kansalainen tekijä on. Territoriaaliperiaatetta käytetään myös muilla oikeuden aloilla ilmaisemaan valtion tuomiovallan ja lakien käyttämistä sen alueella.
Territoriaaliperiaatteesta on keskusteltu muun muassa EU:n jäsenvaltion oikeusjärjestelmän harmonisoinnin yhteydessä, kun eri valtioiden oikeusjärjestelmien välisten erojen on katsottu muodostavan esteitä Euroopan rikosoikeudelliselle yhteistyölle.
Tupamaros

Tupamaros eli Movimiento de Liberación Nacional – Tupamaros (lyh. MLN-T; ) oli sissiliike, joka vaikutti Uruguayssa 1960- ja 1970-luvulla. Liikkeen tärkein johtaja oli marxilainen Raúl Sendic (1926–1989). Vuonna 1989 Tupamaros liittyi Frente Amplio (Laaja rintama) -koalitioon.
Liike otti nimensä inkakapinalliselta Túpac Amaru II:lta. Tupamarot aloittivat toimintansa jakamalla varastettua ruokaa ja rahaa köyhille Montevideossa 1960-luvun alussa. Vuosikymmenen lopulla liike siirtyi kidnappauksiin, "aseelliseen propagandaan" ja salamurhiin. Tupamarojen kaupunkisissi-taktiikkaan vaikutti etenkin Carlos Marighellan vuonna 1969 julkaistu "Mini Manual do Guerrilheiro Urbano" ("Kaupunkisissitoiminnan pienoiskäsikirja").
Liike kaappasi mm. pankinjohtaja Pereyra Rebervelin ja Britannian lähettilään Geoffrey Jacksonin ja murhasi FBI-agentti Daniel A. Mitrionen, joka koulutti Latinalaisen Amerikan maiden poliisivoimia kapinallisten vastaisissa taktiikoissa. Tupamarojen huippuaikaa olivat vuodet 1970 ja 1971, jolloin kidnapattuja pidettiin kansanvankiloissa ("Cárcel del Pueblo"). Liikkeen 106 jäsentä pakeni vuonna 1971 Montevideon Punta Carretan vankilasta. Presidentti Juan María Bordaberry ja häntä seurannut sotilasjuntta aloittivat veriset vastatoimenpiteet, joiden seurauksena jo vuonna 1972 Tupamaros oli heikentynyt merkittävästi. Sen merkittävimmät johtajat tuomittiin 12 vuoden vankeusrangaistuksiin.
Kun Uruguay palasi demokratiaan 1985 ja vuonna 1989 hyväksyttiin yleinen armahdus, tupamarot muodostivat Movimiento de Participación Popular -puolueen, joka on nykyisin suurin vasemmistolaisen Frente Amplio -koalition jäsenistä.
Raúl Sendic menehtyi ALS-tautiin vuonna 1989.
Chris Phillips

Chris Phillips (s. 9. maaliskuuta 1978 Fort McMurray, Alberta, Kanada) on kanadalainen uransa lopettanut jääkiekkopuolustaja. Hän oli Ottawa Senatorsin 1. kierroksen ja samalla koko vuoden .
Ennen NHL-uransa alkua Phillips pelasi juniorikiekkoa WHL:n Prince Albert Ridersin ja Lethbridge Hurricanesin joukkueissa kahden kauden ajan. NHL-uransa Phillips aloitti syksyllä 1997 ja lopetti keväällä 2016 edustaen ainoastaan Ottawa Senatorsia. aikana Phillips pelasi Ruotsin Elitserienissä Brynäs IF:n joukkueessa, jossa hän teki 27 pelaamassaan ottelussa tehot 5+3 ja istui 45 jäähyminuuttia.
Helmikuussa 2020 Ottawa Senators ilmoitti jäädyttävänsä Phillipsin pelinumeron.
Clive W. J. Granger

Clive William John Granger (4. syyskuuta 1934 Swansea, Wales – 27. toukokuuta 2009 San Diego, Kalifornia) oli walesilaissyntyinen ekonomisti ja Kalifornian yliopiston professori.
Vuonna 2003 Ruotsin keskuspankki myönsi Grangerille ja New Yorkin yliopiston Robert Englelle Nobelin taloustieteen muistopalkinnon ekonometristen aikasarjojen tutkimuksesta.
Granger opiskeli Nottinghamin yliopistossa ja väitteli tohtoriksi vuonna 1959. Hän työskenteli yliopiston tilastotieteen ja matematiikan laitoksen luennoitsijana. Vuonna 1974 Granger siirtyi Kalifornian yliopiston professoriksi. Hän jäi tehtävästä eläkkeelle vuonna 2003, jolloin hänestä tuli emeritusprofessori. Granger kuului American Academy of Arts and Sciences -tiedeyhteisöön.
Granger aateloitiin ritariksi vuonna 2005.
Elbe Häkkinen

Elbe Häkkinen (o.s. Rokkanen, 2. syyskuuta 1914 Pietari – 6. huhtikuuta 1951 Helsinki) oli suomalainen säveltäjä ja sanoittaja. Hän käytti nimimerkkiä "Lalli". Hän oli Mirjam Helinin sisar, ja hänen isänsä oli PSO:n kauppaneuvos Oskar Rokkanen.
Häkkinen kuoli keltatautiin. Hänet on haudattu Hietaniemen hautausmaalle Helsinkiin.
Nimimerkki K. Raikko epäselvyydet.
Kauko Käyhkö teki joukon kappaleita, joihin hän laittoi tekijäksi K. Raikko, mutta Elbe Häkkinen oli ehtinyt rekisteröidä nimimerkin nimiinsä aikaisemmin kuin Käyhkö. Asiasta käytiin oikeutta. Oikeuden päätös oli, että Elbe Häkkinen saa Teosto-korvaukset näistä kappaleista, vaikka ne olivatkin Kauko Käyhkön tekemiä.
Leri Leskinen

Leri Jari Johannes Leskinen (alun perin "Jari Johannes Leskinen", s. 24. syyskuuta 1967 Helsinki) on suomalainen säveltäjä, muusikko ja yrittäjä. Hänen instrumenttinsa on piano ja muut kosketinsoittimet. Leskinen on säveltänyt ja tuottanut musiikkia muun muassa Samuli Edelmannille, lauluyhtye Rajattomalle ja Sakari Kuosmaselle. Hänen säveltämiään ovat muun muassa "Levottomat-" ja "Kuutamolla"-elokuvien tunnuslaulut. Levottomat-elokuvan musiikista hän sai Jussi-palkinnon. Hän on säveltänyt musiikin marraskuussa 2007 ensi-iltansa saaneeseen elokuvaan "Joulutarina". Yhdessä Kim Kuusen kanssa hän on säveltänyt "Pohjantähtimarssin".
Leskinen on säveltänyt musiikkia myös TV-sarjoihin ja mainoksiin. Muun muassa Finnair on käyttänyt Leskisen säveltämää musiikkia vuodesta 1995, viimeksi mainoselokuvissaan "Poro ja Panda". Leskinen esiintyi myös Idols-laulukilpailun kaikilla tuotantokausilla toimien bändin johtajana ja soittaen kosketinsoittimia. 
Leskinen on toiminut Vain Elämää -sarjan kapellimestarina ja sovittajana kaikilla tuotantokausilla. 
Leri Leskinen toimii Helsingin Punavuoressa toimivan studioyrityksen vetäjänä. Hän toimii myös tuottajana ja A&amp;R -tehtävissä Warner Music Finlandissa.
Yksityiselämä.
Leskisen ensimmäinen vaimo oli laulaja Anna Hanski ja heillä on tytär. Leskinen oli toisen kerran naimisissa personal trainer Kristiina Leskisen kanssa. He jättivät avioerohakemuksen vuoden 2019 lopussa, mutta peruivat sen. Leskinen haki uudestaan eroa, nyt yksin, syyskuussa 2022. Heillä on kolme yhteistä lasta. Vaimo on kertonut medialle syyksi avioliiton ulkopuolisen suhteen.
Dino Ciccarelli

Dino Ciccarelli (s. 8. helmikuuta 1960 Sarnia, Ontario, Kanada) on kanadanitalialainen uransa päättänyt jääkiekkoilija. Hän pelasi 19 kautta National Hockey Leaguessa, pisimpään Minnesota North Starsissa. Hän keräsi NHL-urallaan 1 200 tehopistettä. Hänen sukujuurensa tulevat Italiasta.. 
Ciccarellia pidetään yhtenä parhaista pelaajista, jotka eivät koskaan voittaneet Stanley Cupia. Hän pelasi cupin loppuottelussa kaudella 1994–1995 Detroit Red Wingsin riveissä, kun se hävisi mestaruuden New Jersey Devilsille. Hän siirtyi Tampa Bay Lightningiin kaudeksi 1996–1997, ja saattoi vain seurata sivusta Red Wingsin voittaessa Stanley Cupin.
Ciccarelli valittiin vuonna 2010 Hockey Hall of Famen jäseneksi.
Europarlamenttivaalit 2009

Europarlamenttivaalit järjestettiin 4.–7. kesäkuuta 2009 Euroopan unionin 27 jäsenmaassa. Europarlamenttiin valittiin yhteensä 736 meppiä. Bulgaria ja Romania osallistuivat vaaleihin ensimmäistä kertaa samanaikaisesti muiden kanssa.
Vaaliteemat.
Europarlamentin PR-materiaaleissa sanottiin, että äänestäjän valitsema meppi joutuisi pohtimaan kysymyksiä kuten ”Kuinka sinä yhdistäisit perheen ja työn? Kuinka avoimia rajojemme pitäisi olla? Millaista energiaa sinä haluat? Pitäisikö rahoitusmarkkinoita säännellä tiukemmin?”
Europarlamentin perinteisesti yhdentymismieliset sosialistit olivat vaalien alla huolissaan siitä, että kolmannes Ranskan sosialistiehdokkaista vastusti Euroopan perustuslakia. Vastustajat olivat lisäksi ehdokaslistansa kärkipäässä. Europarlamentaarikko Jo Leinenin mukaan varsinkaan sosialisteilla ei olisi varaa euroskeptisismiin tai eurovastaisuuteen. 
Liberaalit nostivat kampanjansa keskiöön kansalaisvapaudet. Talouskriisiin liittyen he korostivat kampanjansa avajaisissa vapaata markkinataloutta. Sosialistit puolestaan halusivat maailmanlaajuisen finanssijärjestelmän reformin, jotta talouskriisi ei uusiutuisi.
Óscar Humberto Mejía Victores

Óscar Humberto Mejía Victores (9. joulukuuta 1930 Guatemala – 1. helmikuuta 2016) oli Guatemalan presidentti sotilasvallan aikana 8. elokuuta 1983 – 14. tammikuuta 1986. Hän syrjäytti Efraín Ríos Monttin verettömässä vallankaappauksessa.
Espanja vaati hänen luovuttamistaan tuomittavaksi kansanmurhasta syytettynä.
Wolverine (täsmennyssivu)

Wolverine tarkoittaa seuraavia:
Katso myös.
Aihepiiriin liittyvät myös seuraavat:
Alexis Amore

Alexis Amore (s. 29. joulukuuta 1978, Lima, Peru) on pornonäyttelijä, strippari ja malli, muun muassa "Penthousen" sivuilla.
Elämäkerta.
Amore ja hänen vanhempansa muuttivat Redondo Beachiin, Kaliforniaan hänen ollessa 9-vuotias. Hän kävi kristillistä high schoolia Hermosa Beachissa ja toimi cheerleaderina. Hän aloitti mallin työt 15-vuotiaana esiintyessään Nordstromin mainoksissa ja julkaisuissa ja jatkoi esiintyen eri yritysten luetteloissa. Myöhemmin hän hankki rintaimplantit aloittaakseen uransa pornografian parissa.
Vuoden 1998 paikkeilla Amore pääsi töihin Playboyhin ja toimi mallina Playboy TV:ssä. Työskennellessään "Playboy's Nightcallsissa" hän haastatteli Jewel De'Nylea ja Alexa Raea heidän urastaan pornoteollisuudessa. Tyytyväisenä heidän vastauksiinsa ja kiinnostuneena alasta Amore otti yhteyttä Vivid Entertainmentiin, ja hänet palkattiin ensimmäiseen elokuvaansa "The Watcher 6".
Tammikuussa 2003 Amore palasi takaisin pornoteollisuuteen pidettyään pienen tauon ja liittyi "Jill Kelly Productionsiin". Hän kuitenkin erosi vuoden kuluttua ja teki sopimuksen "Anabolicin" kanssa. Sopimus ei sisältänyt ainoastaan videoilla esiintymistä, vaan myös ohjaamista. Hänen ensimmäinen ohjauksensa oli "Lascivious Latinas". Syyskuussa 2006 hän esiintyi ensimmäisenä pornonäyttelijänä "Lowrider" -autolehden kannessa.
Molossikoira

Molossikoirat ovat saaneet nimensä muinaisilta molosseilta, joilla tiettävästi oli kookkaita, raskasrakenteisia vahtikoiria. Molossirodut ovat ikivanhoja. Niiden alkuperä lienee Kreikan luoteisosissa sijaitsevassa Epeiroksessa ja eteläisessä Albaniassa. 
Toisen teorian mukaan ne kehittyivät suurista laumanvartijakoirista, joita kulkeutui Eurooppaan paimentolaisten mukana Aasian ylängöiltä. Näiden koirien mahdollisena kanta-isänä pidetään joko tiibetinmastiffia tai keskiaasiankoiraa, jotka ovat eräitä maailman vanhimmista koiraroduista.
Alkuperäinen molossikoira tunnettiin jo Antiikin Kreikassa, missä oli olemassa kaksi eri versiota: kookas, yleensä valkoinen paimenenkoira eli laumanvartija sekä suurikokoinen metsästyskoira.
Molossirodut jaetaan kahteen ryhmään: mastiffeihin ja vuoristokoira tyyppiin. Jako määritellään virallisesti sen perusteella, onko rotu kotoisin vuoristosta vai ei, mutta historiallisesti myös käyttötarkoitus on ollut erilainen. 
Mastiffit ovat lyhyt- ja sileäkarvaisia, niitä on käytetty pääosin suurriistan metsästykseen, vetojuhtina, härkätaisteluissa, poliisi- ja sotakoirina sekä vahtikoirina. 
Vuoristokoirat taas ovat keskipitkä- tai pitkäkarvaisia ja niillä on yleensä paksu alusvilla. Niitä on käytetty ennen kaikkea itsenäiseen kotieläinlaumojen suojeluun, osaa alueiden,- ihmisten, -ja omaisuuden vartiointiin, joitakin myös vetojuhtina tai pelastuskoirina. 
Castro laboreironkoira on vuoristokoira, vaikka sen karvapeite onkin lyhyt ja sileä. Espanjanmastiffi ja pyreneittenmastiffi ovat vuoristokoiria mastiffi-nimityksestään huolimatta. Bernhardinkoira kuuluu vuoristokoiriin, vaikka onkin enemmän mastiffimainen.
Matti Rajakylä

Matti Aleksi Rajakylä (s. 14. elokuuta 1984 Kirkkonummi) on entinen suomalainen kilpauimari, jonka päälajeja olivat perhosuinti ja vapaauinti.
Hän voitti 50 metrin perhosuinnissa EM-pronssia Triesten lyhyen radan EM-kisoissa 2005 SE-ajalla 23,17. Budapestin pitkän radan EM-kilpailuissa 2006 hän sijoittui 50 metrin perhosuinnissa kuudenneksi. Helsingin EM-kisoissa 2006 Rajakylä voitti miesten 4×50 metrin sekauintiviestissä hopeaa.
Rajakylällä on myös maailmanennätys 24 tunnin uinnista, minkä hän ui muiden suomalaisten uimareiden kanssa syyskuussa 2005.
Hän osallistui loppuvuodesta 2008 tv-ohjelmaan "Tallitähdet", jonka hän myös voitti parinsa Emmin kanssa.
Keväällä 2009 Rajakylä ilmoitti lopettaneensa aktiiviuransa.
Allan Pinkerton

Allan Pinkerton (25. elokuuta 1819 Glasgow – 1. heinäkuuta 1884 Chicago) oli skotlantilaissyntyinen yhdysvaltalainen etsivä sekä ensimmäisen ja tunnetuimman etsivätoimiston, Pinkertonin etsivätoimiston, perustaja.
Glasgowissa syntyneen Pinkertonin isä oli poliisi. Isä kuoli Allanin ollessa vielä lapsi ja koko perhe vajosi köyhyyteen. Nuori Allan sai töitä tynnyrintekijänä, ja hän liittyi Isossa-Britanniassa vaikuttaneeseen chartismi-liikkeeseen, joka ajoi poliittisia ja sosiaalisia uudistuksia. Allanin aktivismi liikkeessä johti kuitenkin pidätysmääräykseen, ja vuonna 1842 Allan Pinkerton pakeni Yhdysvaltoihin, jossa asettui Chicagoon. Seuraavana vuonna Pinkerton muutti läheiseen Dundeen kaupunkiin, jossa hän perusti oman liikeyrityksen tynnyrintekijänä. Eräänä päivänä Pinkerton oli hakkaamassa puuta autiolla saarella, kun hän sattumalta löysi ja myöhemmin otti kiinni rahanväärentäjien jengin. Tämän ja muiden vastaavien tekojen ansiosta hänet nimitettiin Kanen piirikunnan apulaissheriffiksi vuonna 1846 ja sen jälkeen Cookin piirikunnan apulaissheriffiksi, jonka päämaja oli Chicagossa. Pian hänet nimitettiin Yhdysvaltain postilaitoksen erikoisagentiksi, ja hänen menestyksensä rikollisten kiinniottamisessa jatkui.
Vuonna 1850 Allan Pinkerton irtisanoutui Chicagon poliisivoimista ja perusti yksityisen etsivätoimistonsa, Pinkerton's National Detective Agencyn. Etsivätoimisto erikoistui aluksi rautateiden ryöstötapauksiin. Yrityksen tunnus oli avoin silmä ja sen tunnuslause ”We Never Sleep” (Emme koskaan nuku). Tämän seurauksena itsenäisiä etsiviä ryhdyttiin kutsumaan ”yksityisetsiviksi” (engl. private eye). Pinkertonin etsivätoimiston merkittäviin onnistumisiin kuuluivat muun muassa Adams Express Company -yhtiön 700 000 dollarin ryöstön suunnittelijoiden kiinniotto vuonna 1866 ja presidentiksi valitun Abraham Lincolnin salamurhasuunnitelman estäminen helmikuussa 1861 Baltimoressa. Allan Pinkerton työskenteli Yhdysvaltain sisällissodan aikana pohjoisvaltioiden tiedustelun päällikkönä salanimellä E.J. Allen.
Sisällissodan jälkeen Pinkerton jatkoi etsivätoimistonsa johtamista. Vuosina 1873-1876 yksi hänen etsivistään, James McParlan, asui Molly Maguires -seuran keskuudessa Pennsylvaniassa ja hankki todisteita, jotka johtivat tämän terrorismia harjoittavaksi väitetyn kaivostyöläisten järjestön hajottamiseen. Vuoden 1877 lakkojen aikana Pinkertonin etsivätoimiston kovaotteiset toimet työväenyhdistyksiä kohtaan johtivat ankaraan arvosteluun työväestön piirissä. Allan Pinkerton kirjoitti teokset "The Molly Maguires and the Detectives" (1877), "The Spy of the Rebellion" (1883), joka on hänen kertomuksensa Lincolnin matkasta Washingtoniin vuonna 1861, ja "Thirty Years a Detective" (1884).
Marianne Muis

Marianne Muis (s. 28. heinäkuuta 1968 Amsterdam) on alankomaalainen uimari, joka kilpaili kolmissa kesäolympialaisissa vuosina 1988–1996. Soulin olympialaisissa 1988 hän saavutti hopeaa 4 × 100 metrin vapaauintiviestissä; heidät voitti ainoastaan Itä-Saksan joukkue. Hänen siskonsa Mildred Muis oli mukana hopeajoukkueessa. Soulissa Marianne Muis saavutti myös parhaan henkilökohtaisen olympiasijoituksensa, kun hän oli 200 metrin sekauinnissa viides.
Euroopan-mestaruuskilpailuissa 1987 Muis saavutti hopeaa 4 × 100 metrin vapaauintiviestissä. Euroopan-mestaruuskilpailuissa 1989 hän saavutti kuusi mitalia: hopeaa 200 metrin vapaauinnissa, 200 metrin sekauinnissa, 4 × 100 metrin vapaauinnissa ja 4 × 200 metrin vapaauinnissa sekä pronssia 100 metrin vapaauinnissa ja 4 × 100 metrin sekauinnissa.
Mastiffi

Mastiffi tarkoittaa kolmea eri asiaa:
Bokseri, Bordeauxindoggi, Broholminkoira, Bullmastiffi, Cane corso, Dogo argentino, Englanninbulldoggi, Fila brasileiro, Kanariandoggi, Mallorcandoggi, Mannermainen bulldoggi, Mastiffi, Napolinmastiffi, Rottweiler, São miguelinfila, Shar pei, Tanskandoggi, Tosa ja Uruguayncimarrón
Bordeauxindoggi, Bullmastiffi, Cane corso, Espanjanmastiffi, mastiffi ja Napolinmastiffi
Mildred Muis

Mildred Muis (s. 28. heinäkuuta 1968 Amsterdam) on alankomaalainen uimari. Hän osallistui kaksiin olympialaisiin vuosina 1988–1992. Soulin olympialaisissa 1988 hän saavutti hopeaa 4 × 100 metrin vapaauintiviestissä. Samassa joukkueessa ui hänen siskonsa Marianne Muis.
Euroopan-mestaruuskilpailuissa 1985 Muis saavutti hopeaa 4 × 200 metrin vapaauintiviestissä. EM-kilpailuissa 1987 hän saavutti hopeaa 4 × 100 metrin vapaauintiviestissä. EM-kilpailuissa 1989 hän saavutti hopeaa molemmissa vapaauintiviesteissä sekä pronssia 200 metrin sekauinnissa.
Ture Nerman

Ture Nerman (18. toukokuuta 1886 Norrköping, Ruotsi – 7. lokakuuta 1969 Tukholma) oli ruotsalainen sosialisti, toimittaja ja kirjailija sekä tunnettu poliittinen aktivisti. Nerman istui valtiopäivillä vuodet 1930–1937 (kommunisti) ja 1946–1953 (sos. dem).
Nerman liittyi kansainväliseen sosialistiseen ryhmään ensimmäisen maailmansodan käynnistyttyä. Hän toimi aktiivisesti myös sotaa vastustaneessa liikkessä ja osallistui muun muassa kuuluisaan antimilitaristiseen Zimmerwaldin kokoukseen. Nerman oli vuonna 1917 Ruotsin kommunistisen liikkeen perustajia mutta erosi siitä 1939. Toisen maailmansodan aikana 1939–1946 hän julkaisi voimakkaasti kansallissosialismin vastaista "Trots allt!" -lehteä, joka joutui useaan kertaa takavarikkoon.
Karl Kilbom

Karl Kilbom (1885–1961) oli ruotsalainen poliitikko, merkittävä hahmo ruotsalaisessa työväenliikkeessä. Hän oli alkuun sosiaalidemokraatti, sitten kommunisti, sosialisti ja loppujen lopuksi jälleen sosiaalidemokraatti.
Kilbom vietti lapsuutensa Österbybrukissa Uppsalan ulkopuolella tyypillisessä työläisympäristössä. Hänen äitinsä oli sukujuuriltaan valloni. Kilbomin isä oli seppä, ja hän itsekin ryhtyi ammattiin jo varsin nuorena. Kun hän yritti järjestäytyä ammatillisesti, työnantaja uhkasi perhettä, ja isä käski pojan pysyä erossa politiikasta.
Karl Kilbom muutti 1903 Sandvikeniin ja astui Gävlen satamassa matruusiksi rahtilaivalle nimeltä "Thetis". Vuonna 1907 hän sai kutsun asepalvelukseen Ruotsin laivastoon taistelulaiva "Svealle". 
Armeijapalveluksen jälkeen Kilbom muutti Göteborgiin, jossa hän ryhtyi toimimaan Ruotsin sosiaalidemokraattisessa työväenpuolueessa ("SAP"). Puolueen jakauduttua 1917 Kilbom siirtyi Zeth Höglundin vallankumouksellisten ryhmään ja oli mukana muodostamassa Ruotsin sosiaalidemokraattista vasemmistopuoluetta, josta sittemmin tuli Ruotsin kommunistinen puolue ("SKP").
Kilbom toimi hyvin tiiviisti Kommunistisessa internationaalissa, ja kun Zeth Höglund oli eronnut SKP:sta 1924, Kilbom nousi yhdessä Nils Flygin kanssa puolueen kärkeen. Vuonna 1929 puolueen enemmistö kuitenkin erotettiin Moskovasta Stalinilta tulleen käskyn vuoksi. Flygistä tuli puheenjohtaja ja Kilbomista puoluelehden päätoimittaja uudessa "kilbomilaisten" puolueessa, joka sai vuonna 1934 nimekseen Ruotsin sosialistinen puolue ("SP"). 
Flygin ja Kilbonim välit huononivat, ja vuonna 1937 Karl Kilbom erotettiin sosialistisesta puolueesta. Sosialistinen puolue kehittyi sen jälkeen Flygin johdolla kansallissosialismin suuntaan, kun taas Kilbom palasi sosiaalidemokraatteihin ja tuki ja kannatti Hanssonin koalitiohallituksen politiikkaa.
Elämänsä loppupuolella Kilbom toimi Tukholman paikallispolitiikassa ja oli mukana toteuttamassa Tukholman metron laajentamista. Hän oli myös hyvin innostunut Ruotsin kansantalo- ja kansanpuistoliikkeestä.
Raisio-kanava

Raisio-kanava on Raisiossa ja sen lähikunnissa näkyvä televisiokanava. Sitä pyörittää Raision kaupunki DNA:n kaapelitelevisioverkossa, ja se on Suomen ainoa kunnallinen televisiokanava. Raisio-kanavalla esitetään suurimman osan ajasta kaupungin tiedotuksia sisältävää ruutukehää. Muita ohjelmia ovat kaupunginvaltuuston kokoukset ja taltioinnit paikallisista tapahtumista. 
Kanava aloitti toimintansa vuonna 1988, ja se näkyy noin 15 600 taloudessa. Televisiolähetysten digitalisoimisen myötä sitä oltiin lopettamassa syksyllä 2007, mutta Raision kaupunginvaltuusto päätti kuitenkin lokakuussa hankkia laitteet digitaalisten lähetysten pitämiseen. Raisio-kanavan analogiset lähetykset lakkasivat väliaikaisesti maaliskuun 2008 alussa, mutta kanava jatkoi digitaalisena huhtikuussa.
Rick Rubin

Frederick Jay ”Rick” Rubin (s. 10. maaliskuuta 1963 Long Island, New York) on yhdysvaltalainen musiikkituottaja. Rubin on työskennellyt monipuolisesti niin rock-, pop-, rap-, country- kuin heavy metal -artistienkin kanssa. Näiden joukkoon kuuluvat esimerkiksi Metallica, Linkin Park, Slayer, Red Hot Chili Peppers, LL Cool J, Slipknot, Shakira, Justin Timberlake, System of a Down, Limp Bizkit, Johnny Cash , The Smashing Pumpkins ja Eminem.
"Rolling Stone" -lehti on kutsunut Rubinia maailman menestyneimmäksi musiikkituottajaksi kaikki genret huomioon ottaen. Music Television kutsui häntä vuonna 2005 viimeisten 20 vuoden ajan tärkeimmäksi tuottajaksi.
Varhainen elämä.
Rick Rubin syntyi 1963 New Yorkin Long Islandilla juutalaisen perheensä ainoaksi lapseksi. Hän on yhdeksänvuotiaasta asti ollut hyvin kiinnostunut taikuudesta. Kouluikäisenä Rubin soitti soolokitaraa The Pricks -nimisessä punkyhtyeessä. Hän ihaili 1970-luvulla erityisesti australialaista AC/DC:tä, jota hän pitää yhä kaikkien aikojen rock'n'roll-yhtyeenä. Vuonna 1980 Rubiniin teki suuren vaikutuksen soul-legenda James Brown, jonka konsertissa hän kävi. Rubin on kertonut halunneensa sen jälkeen tuoda samanlaisen tunteen ja grooven tuottamilleen levyille.
Rubin aloitti 1981 opinnot New Yorkin yliopistossa tavoitteenaan lakiura. Hän opiskeli päivisin ja kävi musiikkiklubeilla iltaisin. Hän alkoi kiinnostua punkin lisäksi myös silloin melko tuntemattomasta hip hop -musiikista ja toimi tiskijukkana opiskelija-asuntolassa. Hän soitti yliopistoaikanaan rock-yhtyeessä nimeltä Hose.
Ura.
Rubin aloitti tuottajanuransa hip hopin parissa. Hän perusti Def Jam Recordings -levy-yhtiön Russell Simmonsin kanssa 1984 ja tuotti LL Cool J:n albumin "Radio" (1985) ja Beastie Boys -albumin "Licensed to Ill" (1986). Jälkimmäinen oli ensimmäinen rap-albumi, joka nousi listaykköseksi, ja samalla hip hopista tuli kaupallisesti merkittävä tyylilaji.
Rubin lähti Def Jamista ja perusti oman levy-yhtiönsä Def American. Hän siirtyi samalla rapista metallimusiikkiin ja tuotti vuodesta 1986 alkaen muun muassa Danzigin ja Slayerin albumeita. Rubinin tuottama "Blood Sugar Sex Magik" (1991) toi Red Hot Chili Peppersille ensi kertaa mainstream-menestystä ollen samalla uskollinen yhtyeen juurille. Rubinin yhteistyö Johnny Cashin kanssa 1990-luvulla ja 2000-luvulla nosti Cashin jälleen suosioon ja toi Rubinille menestystä, minkä seurauksena hän saattoi alkaa valikoida artistinsa entistä tarkemmin. Rubinin tuottamat artistit ovat edustaneet hyvin monipuolisesti eri tyylilajeja.
Rubin toimi Columbia Recordsin yhtenä johtajana 2007–2012.
Forum24

Forum24 on Oulun seudulla kerran viikossa ilmestyvä ilmainen uutis- ja ajankohtaislehti. Lehti jaetaan keskiviikkoisin. Lehden levikki on noin 85 000 kappaletta ja sitä julkaisee Kaleva365 Oy.
Lehti jaetaan kotitalouksiin Oulun (Ylikiimingin ja Iin alueilla telinejakelu) lisäksi Kempeleessä, Limingassa ja Tyrnävällä sekä Limingan, Tupoksen ja Tyrnävän taajamiin. Lisäksi Muhoksella on telinejakelu. 
Taloustutkimus Oy:n lehtien lukemistutkimuksen (8/2005) mukaan Forum24 on Oulun seudun luetuin lehti 15–44-vuotiaiden keskuudessa. Lehden jakelusta vastaa Oulun Jakelutoimisto Oy.
Vuodesta 1958 ilmestynyt Oulun kaupunkilehti Oulu-lehti yhdistyi Forum24-lehteen maaliskuussa 2020.
Pentinkulma

Pentinkulma on Väinö Linnan "Täällä Pohjantähden alla" -romaanin kuvitteellinen tapahtumapaikka, kylä Hämeessä. Kylän esikuvana on urjalalainen kylä 1800-luvulta 1900-luvun puoleenväliin. Kirjailija Väinö Linna totesi lapsuudenmaisemiensa Urjalan Honkolan kylässä muistuttavan romaanitrilogian Pentinkulman maisemia, mutta muistutti myös eroavaisuuksista ja Pentinkulman luonteesta kirjailijan mielikuvituksessa syntyneenä paikkana. Väinö Linnan reitti on matkailukohde, joka kiertää Pentinkulman maalaismaisemissa.
Urjalan keskustassa on Pentinkulman ja Väinö Linnan mukaan nimettyjä teitä ja paikkoja. Urjalassa järjestetään vuosittain valtakunnallinen kirjallisuustapahtuma Pentinkulman päivät.
Craig Jones (muusikko)

Craig Michael Jones (s. 11. helmikuuta [[1972] [[]Des Moines]], [[Iowa]], [[Yhdysvallat]]) on yhdysvaltalainen muusikko. joka soitti [[Slipknot]]issa vuodesta 1996 koskettimia ja sampleja. Kesäkuussa 2023 [[Slipknot]] ilmoitti, että Jones on eronnut yhtyeestä.
Craig Jones käyttää myös nimiä 133, Pinhead, The Silent One ja numeroa #5.
Elämä ja ura.
Jones syntyi Des Moinesissa Iowassa. Ennen liittymistään Slipknotiin vuonna 1996 hän soitti sekalaisissa yhtyeissä, kuten Modifiousissa. Hän oli Slipknotin alkuperäisen kitaristin, Donnie Steelen sijainen. Steele erosi yhtyeestä ensimmäisen demon [[Mate. Feed. Kill. Repeat.|Mate.Feed.Kill.Repeatin]] tekemisen aikana. Koska yhtye oli tuolloin saanut demonsa melkein valmiiksi, ei Jones ollut osallisena sen teossa. Ennen kuin vuosi ehti kulua loppuun, Jones oli korvannut Slipknotin entisen kitaristin, ja hän vastasi yhtyeen sampleista.
Naamio.
Alun perin Jonesilla oli naamion sijaan sukkahousut päässään ja yllään t-paita. Joskus hän saattoi käyttää sudennahkaista naamaria. Kun Jonesista tuli [[Slipknot]]in kosketinsoittaja, hän alkoi käyttää valkoista kiiltävää kypärää, joka oli koristeltu "Sinclair Oil" -nimisen yhtiön tarroilla. Myöhemmin kypärä maalattiin mustaksi ja vasaroitiin täyteen nauloja.
Julkaisut.
[[Luokka:Yhdysvaltalaiset metallimusiikin kosketinsoittajat]]
[[Luokka:Yhdysvaltalaiset metallimusiikin kitaristit]]
[[Luokka:Vuonna 1972 syntyneet]]
[[Luokka:Elävät henkilöt]]
Fluoresenssi

Fluoresenssi on ilmiö, jossa aineen molekyylit absorboivat fotonin ja lyhyen ajan jälkeen emittoivat matalaenergisemmän fotonin, jolla on suurempi aallonpituus. Osa absorboituneen fotonin energiasta kuluu molekyylin vibraatioihin, rotaatioihin ja lämpöön. Tämän takia emittoituneen fotonin energia on pienempi ja aallonpituus suurempi, näkyvän valon aallonpituuden luokkaa. Absorboitunut säteily voi olla esimerkiksi ultraviolettivaloa tai röntgensäteilyä ja emittoitunut säteily näkyvää valoa.
Fysikaalinen ilmiö.
Fluoresenssi on yksi luminesenssi-ilmiön alalajeista. Siinä atomiin tuleva fotoni virittää atomin eli atomin elektroni siirtyy korkeammalle viritystilalle. Viritystilan purkautuessa syntyy joko samanenergiainen fotoni tai yksi tai useampi matalampienerginen fotoni. Loppuosa alkuperäisen fotonin energiasta siirtyy lämmöksi. Fluoresenssissa emittoidut fotonit havaitaan hyvin pian niiden absorption jälkeen.
Fluoresoivat aineet ja käyttötavat.
Fluoresenssi-ilmiötä käytetään hyväksi loistelampuissa, joiden lasiputken sisällä oleva kaasuuntunut elohopea emittoi valoa, kun siinä tapahtuu sähköpurkaus. Emittoitunut valo on kuitenkin ultraviolettivaloa, joka on näkymätöntä ihmissilmään ja jopa haitallista eläville eliöille ja ihmisille. Ultraviolettisäteily muuttuu loisteputken sisäpinnassa olevassa loisteaineessa näkyväksi valoksi.
Yksi tapa tuottaa valkoinen LED perustuu siniseen LEDiin, joka on päällystetty eri aallonpituuksilla fluoresoivalla aineella, ja tuloksena LEDistä saadaan valkoista valoa.
Plasmapaneelinäytöissä plasman synnyttämä ultraviolettivalo muutetaan fluoresenssin avulla näkyväksi valoksi.
Fluoresenssi-sana tulee fluoriitti-mineraalista, joka koostuu kalsiumista ja fluorista, joka nimenomaan mahdollistaa fluoresenssi-ilmiön.
Myös hampaat ja monilla valkaisevilla pesuaineilla pestyt vaatteet ovat fluoresoivia, kun niitä tarkastellaan ultraviolettivalossa.
Anna Wintour

Anna Wintour (s. 3. marraskuuta 1949) on brittiläis-yhdysvaltalainen toimittaja ja "Vogue"-lehden päätoimittaja vuosina 1988–2025.
Lauren Weisbergerin avainromaani "Paholainen pukeutuu Pradaan" (2003) ja sen pohjalta tehty samanniminen elokuva vuodelta 2006 (pääosissa Meryl Streep sekä Anne Hathaway) perustuvat Weisbergerin kokemuksiin työstään Wintourin assistenttina. Vuonna 2009 Anna Wintour oli pääkohteena R. J. Cutlerin dokumenttielokuvassa "The September Issue".
Fosforesenssi

Fosforesenssi (myös fosforenssi) on ilmiö, jossa fosforoiva aine absorboi sähkömagneettista säteilyä ja emittoi eli säteilee sitten viiveellä pienempienergistä säteilyä. Fosforoiva aine voidaan altistaa esimerkiksi näkyvälle valolle ja siirrettäessä pimeään se hehkuu valoa.
Fosforesenssi eroaa fluoresenssista siten, että atomit pysyvät pidempään virittyneinä. Toisin kuin fluoresenssissa, fosforoiva aine emittoi säteilyä jonkin aikaa vielä senkin jälkeen, kun atomin virittymisen aiheuttaja on poistettu.
Fosforesenssia ilmenee joillakin vesieliöillä ja sienillä.
Fysikaalinen ilmiö.
Fosforesenssissä atomiin osuva fotoni virittää sen. Atomin elektroni siirtyy korkeammalle viritystilalle. Viritystilan purkautuessa syntyy yksi tai useampi pienempienerginen fotoni. Loppuosa energiasta muuttuu lämmöksi. Emissiovaihe saattaa kestää jopa tunteja.
Fosforoivat aineet.
Fosforoivia aineita käytetään muun muassa pimeässä loistavissa tarroissa sekä esimerkiksi hätäpoistumismerkinnöissä. Fosforisoivilla aineilla ja alkuaine fosforilla on hyvin vähän tekemistä keskenään, sillä vain hyvin harvat fosforisoivat aineet sisältävät fosforia ja jos sisältävät, fosfori on aineessa fosfaattina.
Esimerkiksi "itsevalaisevissa" kellotauluissa on voitu käyttää europiumilla seostettua strontiumaluminaattia, joka on itsevalaisevista aineista kirkkainta.
Karkkiautomaatti

Karkkiautomaatti oli vuonna 1993 perustettu indie-yhtye. Se lopetti toimintansa vuonna 1998 julkaistuaan yhteensä 58 kappaletta.
Historia.
Karkkiautomaatti ehti viisi vuotta kestäneen uransa aikana tehdä yhteensä kolme albumia, neljä EP:tä ja kaksi singleä. Se ehti soittaa vuosina 1993–1998 lähes kaksi sataa keikkaa.
Karkkiautomaatti aloitti uransa punk/pop-triona, mutta kehitti musiikkiaan myöhemmin psykedeelisemmäksi ja kokeellisemmaksi.
Yhtye lopetti toimintansa vuonna 1998. Karkkiautomaatin viimeinen albumi "Suudelmilla" valittiin 2005 Soundi-lehdessä 90-luvun parhaaksi kotimaiseksi albumiksi. Vuonna 2006 Stupido Records julkaisi kokoelmalevyn "Kaikilla", joka sisältää yhtyeen koko tuotannon julkaisujärjestyksessä.
Yhtyeen laulaja ja säveltäjä Jansku on jatkanut uraansa pari vuotta Karkkiautomaatin lopettamisesta uuden yhtyeensä Liekin parissa.
Wolverine (juna)

Wolverine on Yhdysvaltain kansallisen matkustajajunayhtiö Amtrakin liikennöimä nimetty junayhteys reitillä, jonka päätepisteet ovat Chicago Illinoisissa ja Pontiac Michiganissa. Reitin pituus on 489 kilometriä, ja sillä liikennöi kolme edestakaista "Wolverine"-junavuoroa vuorokaudessa.
Junat liikennöivät Norfolk Southernin, Amtrakin, Conrailin ja Canadian Nationalin omistamilla rataosilla.
Reitti ja pysähdyspaikat.
Osa junavuoroista ei pysähdy kaikilla mainituilla asemilla.
Nopean liikenteen reitti.
Detroitin ja Chicagon välinen rataosuus on määritelty nopean junaliikenteen reitiksi. Reitillä oleva lähes 160 kilometrin mittainen osuus Indianan Porterista Michiganin Kalamazoohon on pisin Amtrakin omistama Northeast Corridor -rataosuuteen kuulumaton osuus. Amtrak on aloittanut nopeuden nostot osuudella Porter–Kalamazoo tammikuussa 2002, ja yhtiön tavoitteena on nostaa nopeudet 177 kilometriin tunnissa.
Ford Focus RS WRC 06

Ford Focus RS WRC 06 on Fordin valmistama ralliauto, joka teki debyyttinsä kauden 2005 päättäneessä Australian MM-rallissa. Auto julkistettiin Bolognan autonäyttelyssä 1. joulukuuta 2005. Se korvasi Ford Focus RS WRC 04:n. Kaudella 2006 Fordin ajattamaa kahta Focus RS WRC:tä ajoivat Marcus Grönholm sekä Mikko Hirvonen. 
Renkaat.
Autossa käytetään asfalttikilpailuissa 18″ magnesiumvanteita, sorakilpailuissa 15″ magnesiumvanteita.
Tekniikka.
Autossa on Ricardon viisivaihteinen sekventiaalivaihteisto, Sachsin kytkin ja Garrettin turboahdin. Edessä ja takana on MacPherson-tyyppinen jousitus.
Onnen avaimet

Onnen avaimet on Leevi and the Leavingsin vuonna 2002 julkaistu viidestoista albumi.
Albumilta julkaistiin promosinglet ”Mitä sä meinaat” ja ”Tallinnan laivalla”.
Kappaleet.
Kaikki kappaleet on säveltänyt, sanoittanut ja sovittanut Gösta Sundqvist.
Adagio (ranskalainen yhtye)

Adagio on ranskalainen, Montpellierissä Ranskassa vuonna 2000 perustettu progressiivista ja neoklassista metallia soittava yhtye. Sen musiikille ominaisia piirteitä ovat taitava tekniikka, orkestraalisuus ja musiikin runsas monitahoisuus.
Celeborn

Celeborn on J. R. R. Tolkienin luoma kuvitteellinen hahmo fantasiakirjoissa "Taru sormusten herrasta" ja "Silmarillion". Celeborn on Galadrielin, Galadhrimin valtiattaren mies ja Lórienin valtias. Hän on Celebríanin isä. Celebrían on Elrondin vaimo, mikä tekee Celebornista Arwenin ja Arwenin vanhempien veljien Elladanin ja Elrohirin isoisän.
Jotkut kirjojen henkilöt (muun muassa Puuparta) kutsuvat Celebornia ”metsän valtiaaksi” ja Galadrielia ”metsän valtiattareksi”.
Syntyperä.
Celebornin syntyperästä ei ole paljoaa tietoa, mutta hänestä käytetään lisänimeä Doriathilainen ja hän oli Galadrielin kanssa Keski-Maassa jo Gondolinin aikoihin. Todennäköisesti hän oli Sindar-haltia.
Muuta.
Celeborn tulee sindarin kielestä sanoista ”celeb” eli "hopea" ja ”orn” eli "puu".
"Haltioiden sukupuut kertovat vain perhesiteet. Koska haltiat ovat kuolemattomia (haltia voi kuolla vain suruun tai taistelussa) haltioiden sukupolvia ja ikäeroja ei siis voi päätellä näistä sukupuista."
Fokofpolisiekar

Fokofpolisiekar (vapaasti suomennettuna "Painu vittuun kyttäauto") on eteläafrikkalainen, vuonna 2003 perustettu, afrikaansinkielistä popvaikutteista punkrockia soittava yhtye. Yhtyeen jäsenet ovat kotoisin Bellvillestä, Kapkaupungista. Bändiä kutsutaan myös nimillä FPK, Fokof, Die Bende ja Polisiekar.
Kokoonpano.
Kokoonpanoon kuuluvat:
Keikat.
Fokofpolisiekar on esiintynyt eri puolilla Etelä-Afrikkaa ja vieraillut kolmesti Euroopassa. Lokakuussa 2005 bändi teki kiertueen Iso-Britannissa ja marraskuussa 2006 kiertueeseen kuuluivat Alankomaat, Belgia ja Iso-Britannia. 2018 kiertueella bändi esiintyi uudestaan Alankomaissa (24.8.2018 Melkweg, Amsterdam) sekä ensimmäistä kertaa Sveitsissä (25.8.2018 Amboss Rampe, Zürich).
Olutbrändi.
2014 bändi ilmoitti lanseeraavansa oman pienpanimo-olutvalmikoimansa. Alun perin valikoimaan kuuluivat bändin kappaleiden mukaan nimetyt Dag Dronk, Antibiotika, Hemel op die Platteland ja Skyn Heilig. 2015 lähtien tuotannossa on ollut pelkästään käsityöläislager Fokof Lager, joka pannaan Kapkaupungin Devil's Peak Brewery -panimossa.
Hopeahääpäivä (albumi)

Hopeahääpäivä on Leevi and the Leavingsin vuonna 2003 julkaistu kuudestoista ja viimeiseksi jäänyt studioalbumi. Yhtyeen jäsenet esiintyvät albumin tiedoissa salanimillä, jotka koostuvat heidän toisesta nimestään ja äitinsä tyttönimestä. Albumin kansivihkosessa on kappaleiden sanat.
Albumin nimi "Hopeahääpäivä" viittaa siihen, että Leevi and the Leavings täytti julkaisuvuonna 25 vuotta. 25-vuotishääpäivää kutsutaan hopeahääpäiväksi, ja jotkut avioparit juhlivat 25-vuotishääpäivänään hopeahäitä.
Yhtyeen keulahahmo ja laulaja Gösta Sundqvist kuoli 16. elokuuta 2003, ja yhtyeen muut jäsenet päättivät lopettaa yhtyeen toiminnan. Seuraavana vuonna julkaistiin vielä viimeinen kokoelmalevy, "Keskeneräinen sinfonia".
Kappaleet.
Kaikki kappaleet säveltänyt, sanoittanut ja sovittanut Gösta Sundqvist.
Valto Tynnilä

Valto Veikko Tynnilä (s. 19. tammikuuta 1904 Anjalassa, kadonnut talvi­sodassa 16. helmikuuta 1940 Metsäpirtin kunnassa ja julistettu kuolleeksi) oli suomalainen säveltäjä ja sanoittaja. Hän asui aikuisena Myllykoskella, mutta hän muutti Helsinkiin ja siellä liittyi Dallapé-orkesteriin. Myöhemmin hän kuitenkin muutti perheineen takaisin Myllykoskelle.
Tunnettuja Tynnilän sävellyksiä olivat muun muassa "Pieni sydän", "Irja Pien", "Petsamo", "Tahiti" ja "Ruhtinaan viulu". Hän käytti myös salanimiä ”Ola Allan”, ”Walter Rae” ja ”Vale Tynys”. ”Walter Rae” -nimimerkillä kirjoitettuja kappaleita luultiin aikoinaan yleisesti ulkomaisiksi. Peter von Bagh ja Ilpo Hakasalo arvelivat, että tällainen harhautus oli Tynnilän tarkoituksenakin. Tynnilän sävellyksiä on levytetty noin 150. Vuosina 1931–1939 Tynnilä julkaisi nuottivihkosarjaa "Viimeisiä levysäveleitä", joissa ilmestyi suuri osa Dallapé-orkesterin menestyskappaleista. Sarjassa ehti ilmestyä 57 vihkoa.
Bone Thugs-n-Harmony

Bone Thugs-n-Harmony on yhdysvaltalainen rap-yhtye Ohiosta, Clevelandista. Yhtye on myynyt maailmanlaajuisesti yli 30 miljoonaa albumia. Yhtye on palkittu mm. Grammy-palkinnolla.
Aikaiset vuodet: Faces Of Death.
Yhtye tunnettiin alussa nimellä Bone Enterprise. Yhtyeeseen kuuluivat tuolloin Krayzie Bone, Layzie Bone, Bizzy Bone ja Wish Bone. Yhtye julkaisi Bone Enterprisena albumin, Faces Of Death, vuonna 1993.
Ruthless Records.
Yhtyeen läpimurto tapahtui vuonna 1994 yhtyeen siirryttyä Eazy-E:n Ruthless Recordsin alaisuuteen. Yhtye julkaisi Ruthless Recordsin alaisuudessa 5 albumia (Creepin On Ah Come Up, E.1999 Eternal, The Art Of War, BTNHResurrection, Thug World Order).
Koch Records.
Yhtyeen kuudes albumi "Thug Stories" julkaistiin Koch Recordsin alaisuudessa vuonna 2006.
Helge Pahlman

Helge Pahlman (10. toukokuuta 1911 Helsinki – 7. elokuuta 1976 Helsinki) oli suomalainen säveltäjä ja orkesterimuusikko. 
Pahlmanin poika oli muusikko, jalkapalloilija Kai Pahlman.
Jani Virtanen

Jani Tapani Virtanen (s. 6. toukokuuta 1988 Turku) on suomalainen jalkapalloilija, joka pelasi Veikkausliigassa sekä yksittäisiä otteluita Italian ja Venäjän pääsarjoissa. Hän edusti Suomea useissa nuorisomaajoukkueissa. Pelipaikaltaan hän oli hyökkäävä keskikenttäpelaaja.
Virtanen pelasi Turun Palloseuran riveissä Veikkausliigassa vuosina 2004–2006. Kesällä 2006 hän siirtyi Udineseen viisivuotisella sopimuksella. Virtasesta tuli 23. joulukuuta 2006 kaikkien aikojen viides Italian pääsarjassa esiintynyt suomalaispelaaja, kun hän tuli vaihdosta kentälle ottelussa AC Milania vastaan. Vuonna 2008 hän oli lainalla alasarjaseura Sorrentossa ja 2009 Venäjällä pääsarjaseura Himkissä. Keväällä 2010 Virtanen solmi sopimuksen TPS:n kanssa. Kesken kauden elokuussa 2010 hän siirtyi JJK Jyväskylään ja syksyllä 2013 Rovaniemen Palloseuraan. Kauden 2015 Virtanen pelasi Pietarsaaren Jarossa, joka putosi Veikkausliigasta Ykköseen kauden päätteeksi. Hän siirtyi kaudeksi 2016 takaisin Turun Palloseuran riveihin. Hän pelasi TPS:ssä kauden 2019 loppuun saakka. Kaudella 2018 hän pelasi Veikkausliigassa 11 ottelua ja teki kesäkuussa maalin tasapeliin päättyneessä paikallisottelussa FC Interiä vastaan. Muut kaudet TPS pelasi Ykkösessä.
El-Hadji Diouf

El Hadji Ousseynou Diouf (s. 15. tammikuuta 1981 Dakar, Senegal) on senegalilainen jalkapalloilija, joka edustaa Englannin mestaruussarjassa pelaavaa Leeds Unitedia. Hän on pelipaikaltaan hyökkääjä.
Ura.
Seurajoukkueura.
Diouf aloitti uransa Ranskassa FC Sochauxissa, jossa hän teki debyyttinsä 12. marraskuuta 1998 2–1-voitto-ottelussa Bastiaa vastaan. Rennesissa (1999–2000) ja Lensissakin (2000–2002) pelannut Diouf siirtyi Liverpooliin 10 miljoonalla punnalla vuonna 2002. Liverpoolissa vaisusti pelannut Diouf siirtyi Boltoniin vuonna 2004. Diouf siirtyi kesällä 2008 2,5 miljoonalla punnalla kovan luokan hankintana yhdessä Djibril Cissén kanssa Roy Keanen valmentamaan Sunderlandiin. Hän kuitenkin riitautui syksyllä Keanen kanssa ja siirtyi jo puolen vuoden jälkeen takaisin Sam Allardycen valmennukseen Blackburn Roversiin 2 miljoonalla punnalla. Allardyce oli aikaisemmin valmentanut Dioufia menestyksekkäästi Boltonissa. Sunderlandissa Diouf ehti pelata vain 14 Valioliiga-ottelua ennen siirtymistään. Keväällä 2011 hänet lainattiin Rangersiin. Seuraavalla kaudella Diouf pelasi Doncaster Roversissa ja kaudeksi 2012–2013 hän siirtyi Leeds Unitediin.
Maajoukkueura.
Senegalin maajoukkuetta Diouf on edustanut 69 kertaa, tehden 21 maalia. Debyyttinsä maajoukkueessa hän teki huhtikuussa 2000 ottelussa Beninia vastaan. Hän on edustanut maataan vuoden 2002 MM-kisoissa, jossa Senegal selvisi puolivälieriin asti. Diouf valittiin turnauksen tähdistökentälliseen. Vuonna 2004 Pelé valitsi hänet 125 parhaimman elossa olevan jalkapalloilijan joukkoon. Listausta on tosin kritisoitu.
Marco Delvecchio

Marco Delvecchio ([ˈmarko delˈvɛkkjo]; s. 7. huhtikuuta 1973, Milano, Lombardia, Italia) on italialainen entinen jalkapalloilija. Hänen sukunimestään toisinaan julkisuudessa käytetty kirjoitusasu "Del Vecchio" on virheellinen. 186 senttimetriä pitkän Delvecchion pelipaikka oli hyökkääjä.
Seurajoukkueura.
Ascolin lisäksi Delvecchio on edustanut lukuisia muitakin seuroja: Interiä, Veneziaa, Udinesea, Romaa, Bresciaa ja Parmaa. Näistä kaikki Veneziaa lukuun ottamatta pelasivat pääsarjatasolla. Parhaiten hänet muistetaan AS Romasta, jossa hän pelasi suurimman osan urastaan. Myös Delvecchion uran huippuvuodet ajoittuvat nimenomaan Roman-aikoihin: pääkaupungissa hän voitti vuonna 2001 Italian mestaruuden ja Italian supercupin. Hän pelasi seuran paidassa 269 liigaottelua ja teki niissä 77 maalia. Italian ulkopuolisia seuroja Delvecchio ei koskaan edustanut.
Parmasta Delvecchio siirtyi Ascoliin vuonna 2006, jossa maalinteko oli hukassa hänen onnistuttuaan tekemään 10 ottelussa kaksi maalia. Ascoli päätti purkaa hyökkääjän sopimuksen, minkä jälkeen Delvecchio oli lähes vuoden ilman seuraa. 31. heinäkuuta 2008 hän löysi itselleen uuden seuran Italian kuudenneksi korkeimmalla sarjatasolla Eccellenzassa pelaavasta Pescatori Ostiasta.
Maajoukkueura.
Helmikuussa 1999 Norjaa vastaan maajoukkuedebyyttinsä tehnyt Delvecchio pelasi vuosina 1999-2003 19 ottelua Italian A-maajoukkueessa. Hän teki otteluissa kolme maalia, joista yhden 2000 EM-kisojen finaalissa Ranskaa vastaan. Italia hävisi kuitenkin ottelun jatkoajalla 2-1 David Trezeguet’n kultaisella maalilla. Delvecchio edusti Italiaa myös 2002 MM-kisoissa.
Karelski okatyš

OAO Karelski okatyš on nykyään Severstal-konserniin kuuluva pellettejä tuottava rautamalmirikastamo. Se työllistää 70 % Kostamuksen kaupungin työvoimasta ja tuottaa 30 % Venäjän rautapelleteistä. Rikastamo sai alkunsa 1974 Suomen toivomuksesta. Sen perustamista vastusti toimialasta vastaava ministeri, koska ministeriöllä oli runsaasti kannattavampiakin hankekohteita. Kostamuksen projektin ensisijaisena tarkoituksena oli työllistää kainuulaisia. Suomalaiset rakensivat rikastamoa varten runsaasti myös asuntoja.
Historia.
1974 Neuvostoliitto hyväksyi päätöksen rakentaa rikastamon Kostamukseen.
26. elokuuta 1978 aloitettiin rikastamon työt.
19. syyskuuta 1978 Neuvostoliiton ministerineuvoston puheenjohtaja Aleksei Kosygin ja Urho Kekkonen muurasivat rikastamon ensimmäisen osan peruskiven.
27. toukokuuta 1982 tuotettiin ensimmäinen erä malmirikastetta.
2. heinäkuuta 1982 lähetettiin ensimmäinen koe-erä, 2 800 000 tonnia, rikastetta Novolipetškin metallurgiselle tehtaalle.
3. syyskuuta 1983 alkoivat toimitukset Suomeen.
15. maaliskuuta 1993 alkoi tuotantoyhtiön yksityistäminen ja siitä tuli OAO Karelski okatyš, mikä tarkoittaa avointa osakeyhtiötä Karjalan pellettiä.